Virallinen lehti nro C 065 , 04/03/1996 s. 0088



B4-0172/96 Päätöslauselma tavoitteen 2 mukaisten tukitoimien toisesta suunnittelukaudesta (1997 - 1999) Euroopan parlamentti, joka - ottaa huomioon 13. heinäkuuta 1993 vahvistetut menettelytapasäännöt komission rakennepolitiikkojen käyttöönottamisesta ((EYVL C 255, 20.9.1993, s. 19)), - ottaa huomioon, että Madridin Eurooppa-neuvostossa tunnustettiin työpaikkojen luomisen olevan Euroopan unionin pääasiallinen sosiaalinen, taloudellinen ja poliittinen tavoite, - ottaa huomioon komission tiedonannon «Yhteisön rakennerahastojen tavoitteiden 1 ja 2 mukaiset uudet alueohjelmat:Yhteenveto ohjelmien vahvistamisen odotetuista ja toteutuneista tuloksista» (KOM(95)0111); Ensimmäisen suunnittelukauden arvioinnin osalta 1. Pahoittelee tavoitteen 2 mukaisten, kaudelle 1994 - 1996 vahvistettujen ohjelmien hyväksymisen ja täten myös täytäntöönpanon vakavaa viivästymistä, ja uskoo, että on ensiarvoisen tärkeää välttää tämänkaltaista viivästymistä kaudella 1997 - 1999 toteutettavien ohjelmien osalta; 2. Panee merkille komission arvion mukaisesti, että tavoitteen 2 ensisijaisia tavoitteita kaudelle 1994 - 1996 koskevat neuvottelut sekä niiden täytäntöönpano tapahtuivat yleisesti ottaen hyvien työskentelysuhteiden vallitessa komission ja jäsenvaltioiden hallitusten välillä; 3. Panee huolestuneena merkille, että jotkut jäsenvaltiot eivät ole panneet täysimääräisesti alulle kumppanuutta alueellisten ja paikallisten viranomaisten sekä työmarkkinaosapuolten kanssa yhtenäisten ohjelma- asiakirjojen laatimisen, niitä koskevien neuvottelujen ja niiden täytäntöönpanon osalta; 4. Panee myös merkille, että laaja-alaisen lähestymistapansa mukaisesti alueelliset yhteistyökumppanit suosivat tuottavia investointeja ja inhimillisten voimavarojen kasvua; 5. Panee kiinnostuneena merkille, että jäsenvaltioiden esittämien arvioiden mukaan lähes 650 000 työpaikkaa on luotu tai säilytetty kaudella 1994 - 1996 tavoitteen 2 mukaisen tukitoiminnan ansiosta; kehottaa komissiota ja jäsenvaltioita kehittämään vertailevan ennakkoarviomenetelmän tavoitteen 2 mukaisen työllisyyteen investoimisen vaikutuksia varten, jotta sekä pysyviin että uusiin työpaikkoihin kohdistuvat todelliset vaikutukset voitaisiin arvioida selkeästi; 6. Toteaa tämän vuoksi uudelleen tavoitteen 2 mukaisen tukitoiminnan merkityksen taloudellisen ja sosiaalisen yhteenkuuluvuuden kannalta; Toisen suunnittelukauden (1997 - 1999) valmistelun osalta: 7. Suosittelee, että komissio ei tällä kertaa sekä poliittisista että taloudellisista syistä ehdottaisi tavoitteen 2 mukaiseen tukeen oikeutettujen alueiden luettelon tarkistamista; 8. Mikäli jäsenvaltio haluaa käyttää hyväkseen komission ehdotusta tavoitteen 2 mukaiseen tukeen oikeutettujen alueiden osittaisesta tarkistamisesta siten, että jäsenvaltioiden sallitaan vaihtaa uusia alueita tukeen tällä hetkellä oikeutettujen alueiden tilalle, vaatii, että komission on tarkasti tutkittava nämä tapaukset, että muutokset saavat olla vain erittäin pieniä, poikkeuksellisia, ja että tavoitteita koskevien perusteiden mukaisesti tehtävissä päätöksissä noudatetaan asetusta ja niiden on oltava seurausta mahdollisista merkittävistä sosiaalis- taloudellisista muutoksista, jotka ovat ilmenneet jälkikäteen, tai aiemmista virheellisistä arvioinneista; 9. Mikäli jäsenvaltio jättää käyttämättä mahdollisuuden vaihtaa tavoitteen 2 mukaiseen tukeen oikeutettuja alueita, pyytää komissiota määräämään kaksi eri aikataulua yksittäisten ohjelmaasiakirjojen jättämiselle ja hyväksymiselle, toisaalta niiden jäsenvaltioiden osalta, jotka ehdottavat muutoksia ja toisaalta niiden jäsenvaltioiden osalta, jotka haluavat säilyttää tavoitteen 2 mukaiseen tukeen oikeuttavat alueet ennallaan, jotta vältytään viivästyksiltä kaudella 1997 - 1999; 10. Katsoo lisäksi, että tuen tehokkuus pitkällä aikavälillä riippuu tietyn jatkuvuuden varmistamisesta; 11. Pyytää kuitenkin, viitteellisen 15 % tason noudattamiseksi ja tehokkuuden varmistamiseksi, että komissio pyrkisi keskittämään enemmän tukea seuduille, jotka sijaitsevat määritetyillä alueilla, joita työttömyys ja sosiaalinen syrjäytyminen eniten koskettaa; 12. Pyytää lisäksi, että tämän uudelleentarkastelun yhteydessä sellaisia toimenpiteitä, joilla saattaa olla huomattavaa merkitystä pysyvän työllisyyden luomisen kannalta, keskitettäisiin aihekohtaisesti; 13. Pyytää, että komissio lakkauttaa nykyisen järjestelmän (Regional Challenge Scheme) tavoitteen 2 mukaisen tuen alueilla Yhdistyneessä kuningaskunnassa, koska tämän järjestelmän hallinto lisää byrokratian osuutta, eikä tuo mitään lisäarvoa alueille ja koska projekteja eivät valitse alueelliset tai paikalliset kumppanit vaan hallituksen ministerit; 14. Suosittelee tämän osalta, että komissio asettaisi etusijalle seuraavat seuraaviin aiheisiin liittyvät toimet ottaen samalla huomioon alueellisen kumppanuuden ensisijaiset tavoitteet: - pk-yritysten tukeminen erityisesti niiden uusia työpaikkoja luovan toiminnan osalta ottaen huomioon niiden mahdollisuudet luoda nopeasti pysyviä työpaikkoja - tietotekniikan, uusien yritysten ja uusien teknologioiden kehittämiseen kannustavat toimet, sillä nämä edistävät paitsi tuotantosuunnan muuttamista myös kilpailukykyä - kilpailukykyä kasvattavia etuja ja uusia työpaikkoja synnyttävien ympäristöpalveluiden sekä sosiaali- ja kulttuuripalveluiden luomiseen kannustavat toimet - tukitoimet kaupunkialueille, joilla esiintyy taantuvien teollisuusalueiden suuria muuntamisongelmia, uuden teollisen ja palvelutoiminnan luomiseksi - syrjäytymisen torjunta ja naisten ja miesten tasaveroisten mahdollisuuksien edistäminen, erityisesti perus- ja jatkokoulutusta edistämällä; 15. Pyytää, että tapauksissa, joissa ohjelman järjestämisestä aiheutuvat hallinnolliset kustannukset ovat suhteettoman suuret, niitä pienennettäisiin mahdollisimman paljon. 16. Korostaa, että yhteisön pyrkimyksiä Euroopan aluepoliittisten tavoitteiden toimeenpanemiseksi ei saa toisella suunnittelukaudella tehdä tyhjiksi sillä, että jäsenvaltiot eivät täysin toteuta täydentävyyden periaatetta. 17. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.